b"\n_START_ARTICLE_\nKan\xc5\xb3 kino festivalis\n_START_PARAGRAPH_\nKan\xc5\xb3 festivalis (pranc. Festival de Cannes; anks\xc4\x8diau \xe2\x80\x93 Tarptautinis Kan\xc5\xb3 kino festivalis (Le festival international du film de Cannes) \xe2\x80\x93 kino festivalis, vykstantis kasmet Kan\xc5\xb3 miestelyje Piet\xc5\xb3 Pranc\xc5\xabzijoje. Laikomas vienu presti\xc5\xbei\xc5\xa1kiausi\xc5\xb3 pasaulyje. Rengiamas nuo 1939 m. Festivalyje rodomi pilnametra\xc5\xbeiai ir trumpi meniniai bei dokumentiniai filmai i\xc5\xa1 viso pasaulio. Festival\xc4\xaf finansuoja Pranc\xc5\xabzijos Kult\xc5\xabros ministerija, Kan\xc5\xb3 miesto savivaldyb\xc4\x97, \xc4\xafvairios regionin\xc4\x97s vald\xc5\xbeios institucijos ir privat\xc5\xabs r\xc4\x97m\xc4\x97jai.\n_START_SECTION_\nIstorija\n_START_PARAGRAPH_\nBenito Mussolinio valdomoje Italijoje rengiamas Venecijos kino festivalis \xc4\xaf de\xc5\xa1imtme\xc4\x8dio pabaig\xc4\x85 teik\xc4\x97 vis didesn\xc4\x99 pirmenyb\xc4\x99 fa\xc5\xa1istini\xc5\xb3 \xc5\xa1ali\xc5\xb3 kino, vis\xc5\xb3 pirma Italijos ir Vokietijos filmams, d\xc4\x97l to 1938 m. pranc\xc5\xabz\xc5\xb3 kino k\xc5\xabr\xc4\x97jai pasitrauk\xc4\x97 i\xc5\xa1 Venecijos festivalio ir kreip\xc4\x97si \xc4\xaf Pranc\xc5\xabzijos vyriausyb\xc4\x99 su pra\xc5\xa1ymu paremti alternatyvaus tarptautinio kino renginio organizavim\xc4\x85. Pirmasis tarptautinis kino festivalis Kanuose \xc4\xafvyko 1939 m. rugs\xc4\x97jo 1 d. Kit\xc4\x85 dien\xc4\x85 po atidarymo prasid\xc4\x97j\xc4\x99s Antrasis pasaulinis karas nutrauk\xc4\x97 festival\xc4\xaf. Jis v\xc4\x97l buvo surengtas 1946 m., o nuo 1947 m. j\xc4\xaf prad\xc4\x97ta oficialiai vadinti Tarptautiniu Kan\xc5\xb3 kino festivaliu. Tais metais buvo parodyti filmai i\xc5\xa1 16 pasaulio \xc5\xa1ali\xc5\xb3. D\xc4\x97l nepakankamo finansavimo 1948 ir 1950 m. festivalis nebuvo rengiamas._NEWLINE_Iki XX a. 6-ojo de\xc5\xa1imtme\xc4\x8dio pr. reik\xc5\xa1mingai i\xc5\xa1augo festivalio apimtis ir i\xc5\xa1sipl\xc4\x97t\xc4\x97 geografija. 1951 m. festivalis buvo perkeltas i\xc5\xa1 rudens \xc4\xaf pavasar\xc4\xaf. 1955 m. Didysis festivalio prizas buvo pavadintas \xe2\x80\x9eAuksine palm\xc4\x97s \xc5\xa1akele\xe2\x80\x9c. 1959 m. imta rengti kino mug\xc4\x99 (March\xc3\xa9 du Film)._NEWLINE_1962 m. atsirado pirmoji lygiagreti festivalio programos dalis \xe2\x80\x93 Pranc\xc5\xabzijos kino kritik\xc5\xb3 s\xc4\x85jungos rengiama Tarptautin\xc4\x97 kritik\xc5\xb3 savait\xc4\x97, skirta re\xc5\xbeisieriams pristatantiems savo debiutinius arba antruosius darbus. 1969 m. Kino re\xc5\xbeisieri\xc5\xb3 asociacija sureng\xc4\x97 pirm\xc4\x85sias Dvi re\xc5\xbeisieri\xc5\xb3 savaites \xe2\x80\x93 nekonkursin\xc4\x99 programos dal\xc4\xaf, kurioje rodomi filmai i\xc5\xa1 viso pasaulio ir kuri pasi\xc5\xbeymi nepriklausoma atranka._NEWLINE_1972 m. buvo suformuotos dvi komisijos, kuri\xc5\xb3 viena buvo atsakinga u\xc5\xbe pranc\xc5\xabz\xc5\xb3 film\xc5\xb3, o kita \xe2\x80\x93 u\xc5\xbe u\xc5\xbesienyje sukurt\xc5\xb3 film\xc5\xb3 atrank\xc4\x85 \xc4\xaf festivalio program\xc4\x85 (iki tol valstyb\xc4\x97s spr\xc4\x99sdavo, kuriuos filmus si\xc5\xb3sti \xc4\xaf Kan\xc5\xb3 festival\xc4\xaf). 1978 m. buvo \xc4\xafsteigtas \xe2\x80\x9eAuksin\xc4\x97s kameros\xe2\x80\x9c apdovanojimas u\xc5\xbe geriausi\xc4\x85 kino debiut\xc4\x85 ir \xe2\x80\x9eYpatingojo \xc5\xbevilgsnio\xe2\x80\x9c programa._NEWLINE_1995 m. buvo \xc4\xafkurta dar viena oficialiosios programos dalis \xe2\x80\x9eCin\xc3\xa9fondation\xe2\x80\x9c, kurios tikslas yra visame pasaulyje remti kin\xc4\x85 ir jaunus kino k\xc5\xabr\xc4\x97jus. 2002 m. festivalis oficialiai \xc4\x97m\xc4\x97 vadintis tiesiog Kan\xc5\xb3 festivaliu. 2010 m. \xc4\xafkurta Trump\xc5\xb3j\xc5\xb3 film\xc5\xb3 programa.\n_START_SECTION_\nPrograma ir renginiai\n_START_PARAGRAPH_\nOficiali\xc4\x85j\xc4\x85 festivalio program\xc4\x85 sudaro \xc4\xafvairios dalys, kuri\xc5\xb3 svarbiausios yra Konkursin\xc4\x97 programa, kurioje pristatomi \xe2\x80\x9epla\xc4\x8diajai visuomenei skirti meniniai filmai\xe2\x80\x9c, ir Ypatingojo \xc5\xbevilgsnio programa, kurioje d\xc4\x97mesys skiriamas kino meno ir estetikos naujov\xc4\x97ms. Oficiali\xc4\x85j\xc4\x85 program\xc4\x85 sudaro ir kitos dalys: Trump\xc5\xb3j\xc5\xb3 film\xc5\xb3, Nekonkursini\xc5\xb3 film\xc5\xb3, Ypating\xc5\xb3j\xc5\xb3 per\xc5\xbei\xc5\xabr\xc5\xb3, Vidurnak\xc4\x8dio per\xc5\xbei\xc5\xabr\xc5\xb3, Kan\xc5\xb3 klasikos ir kino mokykloms skirta \xe2\x80\x9eCin\xc3\xa9fondation\xe2\x80\x9c programa._NEWLINE_Festivalio metu kitos organizacijos taip pat rengia \xc4\xafvairias programas, kaip antai Dvi re\xc5\xbeisieri\xc5\xb3 savait\xc4\x97s ir Tarptautin\xc4\x97 kritik\xc5\xb3 savait\xc4\x97. Be to, vyksta \xc4\xafvair\xc5\xabs su kinu susij\xc4\x99 renginiai: film\xc5\xb3 mug\xc4\x97 (March\xc3\xa9 du Film), meistri\xc5\xa1kumo pamokos, kino prodiuseri\xc5\xb3 susitikimai, parodos.\n_START_SECTION_\nVertinimo komisija\n_START_PARAGRAPH_\nKiekvienais metais festivalio valdyba paskiria kelias vertinimo komisijas, kuri\xc5\xb3 u\xc5\xbeduotis i\xc5\xa1rinkti ir apdovanoti geriausius festivalio filmus: menini\xc5\xb3 film\xc5\xb3 \xc5\xbeiuri, \xe2\x80\x9eCin\xc3\xa9fondation\xe2\x80\x9c ir trump\xc5\xb3j\xc5\xb3 film\xc5\xb3 program\xc5\xb3 \xc5\xbeiuri, Ypatingojo \xc5\xbevilgsnio programos \xc5\xbeiuri ir \xe2\x80\x9eAuksin\xc4\x97s kameros\xe2\x80\x9c (debiutini\xc5\xb3 film\xc5\xb3) \xc5\xbeiuri. Vertinimo komisijos paprastai sudaromos i\xc5\xa1 i\xc5\xa1kili\xc5\xb3 tarptautini\xc5\xb3 kino meninink\xc5\xb3, atsi\xc5\xbevelgiant \xc4\xaf j\xc5\xb3 nuopelnus kinui ir reputacij\xc4\x85 tarp koleg\xc5\xb3.\n_START_SECTION_\nApdovanojimai\n_START_PARAGRAPH_\nSvarbiausias festivalio apdovanojimas yra \xe2\x80\x9eAuksin\xc4\x97 palm\xc4\x97s \xc5\xa1akel\xc4\x97\xe2\x80\x9c (Palme d\xe2\x80\x98Or), teikiamas u\xc5\xbe geriausi\xc4\x85 festivalio film\xc4\x85. Antrasis pagal reik\xc5\xa1mingum\xc4\x85 apdovanojimas yra \xe2\x80\x9eDidysis prizas\xe2\x80\x9c (Grand Prix). Taip pat teikiamas \xe2\x80\x9e\xc5\xbdiuri prizas\xe2\x80\x9c (Prix du Jury)._NEWLINE_Kiti konkursin\xc4\x97s programos apdovanojimai: \xe2\x80\x9eAuksin\xc4\x97 palm\xc4\x97s \xc5\xa1akel\xc4\x97 u\xc5\xbe geriausi\xc4\x85 trump\xc4\x85j\xc4\xaf film\xc4\x85\xe2\x80\x9c (Palme d'Or du court m\xc3\xa9trage), Geriausio re\xc5\xbeisieriaus apdovanojimas (Prix de la mise en sc\xc3\xa8ne), Geriausios aktor\xc4\x97s apdovanojimas (Prix d'interpr\xc3\xa9tation f\xc3\xa9minine), Geriausio aktoriaus apdovanojimas (Prix d'interpr\xc3\xa9tation masculine), Geriausio scenarijaus apdovanojimas (Prix du meilleur sc\xc3\xa9nario)._NEWLINE_Kit\xc5\xb3 program\xc5\xb3 apdovanojimai: \xe2\x80\x9eYpatingojo \xc5\xbevilgsnio\xe2\x80\x9c apdovanojimas (Prix un certain regard), \xe2\x80\x9eCin\xc3\xa9fondation\xe2\x80\x9c prizai u\xc5\xbe studenti\xc5\xa1kus filmus, \xe2\x80\x9eAuksin\xc4\x97s kameros\xe2\x80\x9c apdovanojimas (La Cam\xc3\xa9ra d'Or) u\xc5\xbe geriausi\xc4\x85 debiut\xc4\x85._NEWLINE_Festivalio metu apdovanojimus teikia ir nepriklausomos organizacijos, kaip antai Tarptautin\xc4\x97 kritik\xc5\xb3 federacija (Prix de la FIPRESCI)."